Bariki

Bariki (Procyonidae) su swójba znutřka psykojtych rubježnych zwěrjatow (Carnivora). Do tuteje swójby słuša 19 družin, kotrež su wšitke žiwe w měrnych a tropiskich conach Ameriki. Taksonomisce dwělomne je přirjadowanje w Aziji domjaceho małkeho pandy, kotryž dźensa so w swójske swójbje, Ailuridae, wjedźe.

 Wopis 
Ćěło zwjetša je šwižne. Družiny docpěja dołhosć wot něhdźe 30 hač do 70 cm. Wopuš je krótki abo ma samsnu dołhosć kaž ćěło. Maja pjeć palcow.

Bariki su w nocy aktiwne. Wone móža derje lězć, zwjetša su wobydlerjo štomow a wšožrački.

Sančki po 60 hač do 118 dnjow porodźa 1 hač 7 młodźatow, kotrež so 2 hač 7 měsacow cycaja. Wone bywaja w starobje wot 1 hač 2,5 lět ródnje zrałe.

 Rody
Rozdźěla bariki do dweju podswójbow ze šěsć rodami a 19 družinami:

 Podswójba  Potosinae
 Makijowe mjedwjedźe (Bassaricyon) z 5 družinami
 Wity mjedwjedź (Potos flavus)
 Podswójba  Procyoninae
 Kotofretki (Bassariscus) z 2 družinomaj
 Šupy (Procyon) ze 7 družinami, pod tymi jedna mortwa
 Nosowe mjedwjedźe (Nasua) z 3 družinami
 Hórski nosowy mjedwjedź (Nasuella olivacea)

Kaž na spočatku naspomnjene, je přirjadowanje małkeho pandy dwělomne. Wón je drje po morfologiji barikam podobny, po genetiskich přepytowanjach z tutymi pak jenož daloko přiwuzny a płaći skerje jako swójska swójba, Ailuridae, abo přiliči so wulkim mjedwjedźam.

 Žórła 
 , strona 204 
 Meyers Taschenlexikon Biologie, In 3 Bänden, 2. zwjazk, ISBN 3-411-12023-1, strona  86 

 Wotkazy 

Kategorija:Rubježne zwěrjata